ആടിനെ കൊന്ന് രജനികാന്തിന്റെ കട്ടൗട്ടില് രക്താഭിഷേകം: ആരാധകരുടെ നടപടിയില് മൗനം പാലിച്ച നടനെതിരെ പരാതി thalaivarajinikanth ചെന്നൈ: സൂപ്പര് സ്റ്റാര് രജനികാന്തിന്റെ അണ്ണാത്തെ ചിത്രത്തിന്റെ മോഷന്പോസ്റ്റര് റിലീസിനോട് അനുബന്ധിച്ചു ആടിനെ കൊന്ന് രക്തം ഒഴിച്ച ആരാധകരുടെ നടപടിയില് നടനെതിരെ പരാതി. സൂപ്പര്സ്റ്റാറിന്റെ കൂറ്റന് കട്ടൗട്ട് ഉയര്ത്തി കണ്ണുതട്ടാതിരിക്കാന് രക്താഭിഷേകവും നടത്തിയാണ് പോസ്റ്റര് റിലീസ് ആഘോഷമാക്കിയത്. എന്നാല് ആരാധകരുടെ പ്രവര്ത്തിയില് മൗനം പാലിച്ച രജനികാന്തിനെതിരെ കേസെടുക്കണമെന്ന് തമിഴ്വേന്ദന് എന്ന അഭിഭാഷകന് നല്കിയ പരാതിയില് ആവശ്യപ്പെട്ടു. അതേസമയം ഇതിന് മുന്പ് അണ്ണാത്തെയുടെ ഫസ്റ്റ് ലുക്ക് പോസ്റ്റര് പുറത്തിറക്കിയപ്പോഴും ആരാധകര് ആടിനെ കൊന്ന് രജനികാന്തിന്റെ കട്ടൗട്ടില് ഒഴിച്ചുവെന്നും പരാതിയില് പറയുന്നുണ്ട്. ക്ഷേത്രങ്ങളിലും ഇറച്ചിക്കടകളിലും മറ്റും ജീവികളെ കൊല്ലുന്നതിന് പ്രത്യേക മറയുണ്ട്. എന്നാല് ആട്ടിന്കുട്ടിയെ ജനമധ്യത്തില്വച്ച് അറുത്തശേഷമായിരുന്നു രക്താഭിഷേകം. ഈ ക്രൂരമായ പ്രവൃത്തി സ്ത്രീകളിലും കുട്ടികളിലും ഭയം ജനിപ്പിച്ചു. പ്രാകൃതമായ ഇത്തരം പ്രവൃത്തികള് അനുവദിക്കരുതെന്നും തമിഴ്വേന്ദന് പരാതിയില് പറഞ്ഞു. ആടിനെ കൊല്ലുന്ന ദൃശ്യങ്ങള് ആരാധകര് തന്നെ സമൂഹമാധ്യമങ്ങളില് പ്രചരിപ്പിച്ചുച്ചിരുന്നു. ഇതോടെ പ്രതിഷേധം ശക്തമാകുകയായിരുന്നു. ആരാധകരെ നിയന്ത്രിക്കാത്ത നടനാണ് പ്രശ്നങ്ങള്ക്ക് കാരണമെന്നാണ് പരാതിയിലെ ആരോപണം. സംഭവത്തില് കര്ശന നടപടി ആവശ്യപ്പെട്ടു മൃഗസംരക്ഷണ സംഘടനായ പെറ്റയും രംഗത്തെത്തിയിട്ടുണ്ട്.